text: Ny spiller til Esbjerg
  23 juni 2010 kl. 14.13
  Team Esbjerg i den bedste danske håndboldrække for kvinder har hentet forstærkning til holdet.
  Den norske landsholdsspiller Gøril Snorregen skifter således til klubben den 1. januar 2011 fra den norske traditionsklub Byåsen på en treårig aftale.
  - Når hun er i topform, må hun regnes for at have potentiale til at blive én af de bedste playmakere i verden, siger sportschef Flemming Videriksen i en pressemeddelelse.
   
  Den 25-årige playmaker står noteret for 68 kampe og 161 mål i den norske landsholdstrøje, og hun har været med til at vinde EM-guld i 2004 og 2006, VM-sølv i 2007 og OL-guld i 2008.
  